**Udruženje endokrinologa i dijabetologa Republike Srpske**

**4th Early Career Clinical Endocrinology (ECCE) session, EndoBridge Online 2020**

**22. oktobar 2020.godine**

**Tema: “Primjena telemedicine u endokrinologiji“**

Udruženje endokrinologa i dijabetologa Republike Srpske je od 01.03.2019 postalo punopravni član Evropskog udruženja endokrinologa (ESE), čime je krunisan dugogodišnji uspješan rad ovog Udruženja. Članstvom u ovoj krovnoj organizaciji dobili smo priliku da aktivno učestvujemo u diskusijama, razvoju i realizaciji novih ideja, te da naše aktivnosti i ideje prezentujemo kolegama širom svijeta.

Jedna od takvih prilika se ukazala kada smo dobili pozivnicu da naš predstavnik učestvuje na online sastanku mladih kliničkih endokrinologa.

4. sastanak mladih klinickih endokrinologa (4th ECAS Early Career Clinical Endocrinologists - ECCE meeting) je održan 22. oktobra 2020. godine. Sastanak pod okriljem ESE i ECAS, tradicionalno jednom godišnje se održava u Turskoj u okviru EndoBridge kongresa. Ove godine je zbog aktuelne epidemiološke situacije održan kao online sastanak. Ovogodišnja tema je bila *“Primjena telemedicine u endokrinologiji”.*

Tema je određena još prošle godine nakon posljednjeg sastanka, a sticajem okolnosti, ovogodišnja pandemija ju je učinila još aktuelnijom.

ECCE sastanak je godišnji događaj koji organizuje European Council of Affiliated Societies (ECAS) kao ogranak Evropskog udruženja endokrinologa. Ove godine moderatori su bili prof Đuro Macut (Srbija), prof Dimitrios Goulis (Grčka) i prof Bulnet Yildiz (Turska). Učestvovalo je 20 mladih endokrinologa iz 20 zemalja. Cilj sastanka je bila diskusija o primjeni telemedicine u endokrinologiji u vremenu pandemije, prilagođavanje novim metodama i izazovima koje nosi sa sobom. Naglasak je stavljen na razmjenu iskustava izmedju različitih zemalja, kao i na drugačije modalitete obavljanja redovne medicinske prakse.

Ovaj sastanak je bio odlična prilika koju sam iskoristio da prikažem rad našeg Udruženja u vanrednim okolnostima. Kao i sve ostale države, bili smo prilično nepripremljeni za ovu situaciju - tačnije naše iskustvo sa upotrebom telemedicine je bilo vrlo ograničeno.

Telemedicina nije novi koncept, ali mnoge države, uključujući i našu, su ovakve medicinske postupke primjenjivale prilično bojažljivo. Pojava COVID 19 nas je primorala da se, praktično preko noći, prilagodimo situaciji i nađemo način da budemo dostupni našim pacijentima u uslovima kad su redovne ambulantne kontrole neizvodljive. Udruženje endokrinologa i dijabetologa RS je pokrenulo humanitarnu akciju “Uvijek smo tu za Vas” sa ciljem da olakšamo život našim pacijentima u ovim otežanim uslovima kada su praktično odsječeni od zdravstvenog sistema. Akcija je podržana od strane Ministarstva zdravlja i socijalne zaštite Republike Srpske, kao i od javnog medijskog servisa. Svi članovi Udruženja su bili aktivno uključeni u ovoj humanitarnoj akciji. Posebno je važna činjenica da je rad u ovom periodu bio čisto volonterskog karaktera, jer su svi članovi Udruženja redovno obavljali svoje obaveze na radnim mjestima u svojim matičnim ustanovama.

Kroz diskusiju sam primjetio da ne kasnimo mnogo u odnosu na razvijenije i materijalno puno imućnije zemlje. Čitav koncept telemedicine, bez obzira što je prisutna odredjeno vrijeme, je još uvijek u povoju. Raduje nas što su svi koraci koje smo proveli u djelo na neki način u rangu sa aktivnostima koje se čine širom Evrope. Slični projekti su provedeni u svim zemljama učesnicama ovog sastanka: telefonski pozivi, e mail korespodencije, pozivi putem Zoom platforme. Utisak je da pacijenti u različitim zemljama imaju drugačiju komplijansu, što se može objasniti kulturološkim razlikama. Kolege iz Gruzije su svoje pokušaje morali da obustave, jer nisu naišli na odobravanje pacijenata. Nasuprot tome, u Ruskoj federaciji telemedicina se u širem obimu koristi unazad nekoliko godina sa velikim uspjehom. Preovladavajući utisak je da je ovo dobra metoda, pogotovo u uslovima pandemije, jer na taj način štitimo pacijente, smanjujemo izlaganje i mogućnost zaraze virusom COVID-19.

Velika prednost je što je rasterećen zdravstveni sistem. U uslovima kada imamo ogroman priliv pacijenata sa suspektnim ili potvrđenim infekcijama, smanjujemo broj pacijenata koji dolaze na svoje redovne kontrole. Tokom sastanka je iznesen prijedlog da se u budućnosti razmotri redovna praksa vezano za kontrole pacijenata sa šećernom bolešću, gdje bi se zadržao model redovne kontrole u ambulanti na godišnjem nivou, a tromjesečne konsultacije da se obavljaju na daljinu. Preovladavajuće je mišljenje da bi na taj način endokrinološke ambulante bile značajno rasterećene, uz velike finansijske uštede.

Diskutovano je i o manjkavostima ovog modela rada. Otežavajuće okolnosti su tehnički problemi uspostavljanja veze putem interneta, pacijenti u ruralnim područjima koji nemaju priliku da se jave na ovaj način, starija populacija koja nije tehnološki dovoljno obrazovana. Pomenuto je etičko pitanje u smislu povjerljivosti i čuvanja podataka, kao i tačnosti podataka koje nam pacijenti daju. Ljekar, prilikom ovakvih konsultacija, nije u prilici da pregleda pacijenta na tradicionalan način i mora da se osloni na izjave pacijenta, što u priličnoj mjeri limitira kvalitet zdravstvene usluge. Uloga telemedicine i momentu kad je ona prikladna zavisi od dobre procjene endokrinologa. Prema iskustvima kolega, oko 20% pregleda nije uspješno izvedeno, a 41% pacijenata bi radije izabralo pregled u ambulanti.

Jedan od zaključaka sastanka je bio da medju svim kolegama postoji raspoloženje i želja da upotreba telemedicine dobije šire razmjere i da se integriše u svakodnevne aktivnosti zdravstvenih ustanova. Naravno, ovo je kompleksno pitanje koje zahtijeva nova pravna i administrativna rješenja, ali svakako da bi pravilna implementacija imala višestruki značaj za pacijente.

**Dr Marko Z Semiz**

**Specijalizant endokrinologije**

**Član Udruženja endokrinologa i dijabetologa RS**